汪元量
昝相公送锦被
蜀都府主迎宾客，赠我蜀锦三百尺。
美人蔌蔌弄金梭，鸳鸯机上初成疋。
繁花乱蕊皆同心，艳卉中含杜鹃血。
玉妃如霜姑射仙，金刀剪破云霞缬。
为我裁成合欢被，细意密缝无线迹。
道人把玩色相射，银海光摇泪珠滴。
却忆故家初破时，绣龙画雉如砂石。
绮窗窈窕花离离，红妆万境娇无力。
百幅锦帆风不动，绿湿红鲜盪春碧。
纷华过眼一梦如，蜀锦呈绫复何益。
白茅安用红锦包，虎皮难以裹羊质。
只今卷锦还府主，心地了然无得失。
铜壶漏断银缸灭，昆仑影转初三月。
道人坐久闻妙香，纸帐蒲团自清绝。